KZN-vloede: Dodetal styg verder; ramptoestand afgekondigMariché Fourie Die dodetal weens die verwoestende vloede in KwaZulu-Natal het tot 306 gestyg. Sewe leerlinge en ’n onderwyser is onder die oorledenes, het die provinsiale onderwysdepartement gesê. Die Gelofte Skool in Pinetown het bekend gemaak dat hy een van sy leerlinge aan die dood afgestaan het. Mariché Fourie, ’n gr. 5-leerling aan die skool, sowel as haar ma, Marinda Fourie, en haar ouma, Hester Grobler, is dood nadat hul huis in ’n modderstorting meegesleur is. Skole in die provinsie is intussen tot minstens 19 April gesluit, met meer as 240 skole wat tydens die vloede beskadig is. Opruimingsoperasies het in dele van die provinsie begin na die swaar reën wat die afgelope paar dae tot wydverspreide oorstromings gelei het, het Sipho Hlomuka, LUR vir menslike nedersettings, samewerkende regering en tradisionele sake in die provinsie, gesê. Lede van die provinsiale uitvoerende komitee sal voortgaan met besoeke aan geraakte gebiede om te verseker dat noodleniging aan gemeenskappe in nood verskaf word. Munisipale dienste soos elektrisiteit, water en vullisverwydering is reeds in sommige gebiede hervat. Die gure weerstoestande sal na verwagting oor die Paasnaweek voortduur en met die grond wat reeds versadig is, kan enige verdere reën tot nog oorstromings en modderstortings lei. Pres. Cyril Ramaphosa het Woensdag die vloedgeteisterde gebiede besoek. “Ons sien hoe sulke tragedies ander lande soos Mosambiek en Zimbabwe tref, en nou beleef ons dit self,” het Ramaphosa gesê. ’n Provinsiale ramptoestand is Woensdagaand amptelik deur die departement van samewerkende regering afgekondig. Die klassifisering van die vloede as ’n provinsiale ramp volg op die aanbeveling en assesserings wat deur die provinsiale rampbestuursentrum gedoen is oor die omvang en erns van die impak van die vloede in KwaZulu-Natal, wat tot lewensverlies, skade aan eiendom, infrastruktuur en die omgewing gelei het as gevolg van die swaar reën, oorstromings, sterk winde en grondverskuiwings. (Foto: Cogta/KZN) Die berig is gewysig sedert dit aanvanklik gepubliseer is – RED.